
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.
Abstract: studiul are în vedere date esenţiale privind emigraţia (diaspora) românească înainte şi după 1989, caracteristicile esenţiale ale fenomenului, câteva elemente analitice şi de încadrare cronologică, precum şi o bibliografie orientativă.     
Studiile privind diaspora reprezintă un domeniu academic apărut relativ recent (în a doua jumătate a secolului al XX-lea), preocupat de cercetarea comunităţilor etnice desprinse de ţările de origine ca urmare a unei varietăţi extinse de factori (expulzări, războaie, politici rasiale, conflicte naţionaliste, războaie, regimuri politice tiranice ş.a.m.d.). Există şi instituţii dedicate exclusiv acestui domeniu, un exemplu fiind The International Institute for Diasporic and Transcultural Studies (IIDTS) o reţea internaţională  compusă din Universitatea Jean Moulin (Lyon, Franţa), University of Cyprus, Universitatea Sun Yat-sen (Guangzou, China) şi Liverpool Hope University (UK) şi focusată pe studiile transdisciplinare privind reprezentarea (şi auto-reprezentarea) comunităţilor diasporice la nivel mondial. Institutul promovează şi o publicaţie de specialitate, editată trilingv, Transtext(e)s-Transcultures: A Journal of Global Cultural Studies. University of Oxford cu sprijinul UK’s Economic and Social Research Council a deschis un program de studii Transnational Communities Programme sub egida căruia se preconiza publicarea unei serii de lucrări destinate diasporelor la nivel global.
 Între lucrările cu caracter general, poate fi menţionată aceea coordonată de Carol R. Ember, Melvin Ember şi Ian Skoggard, Encyclopedia of Diasporas: Immigrant and Refugee Cultures Around the World, care sintetizează date şi tendinţe globale privind fenomenele migratorii la începutul noului mileniu.
DIASPORA – elemente analitice 
Teoriile migraţioniste, ale globalizării, democraţiei cosmopolite şi transnaţionalismului consideră că, în prezent, diaspora nu mai poate fi analizată doar ca o categorie istorică referitoare la migranţii care îşi părăseau ţara de origine pentru a se refugia – din motive de cele mai multe ori politice într-o altă ţară (cazuri emblematice, în acest sens, le constituie evreii, armenii, africanii dar şi est-europenii după al Doilea Război Mondial etc.)
.  

Astfel, termenul de diaspora a dobândit un înţeles mai larg, în contextul  proceselor integraţioniste şi ale globalizării, al mobilităţii transnaţionale şi al expansiunii noilor tehnologii de comunicare
 - diaspora indică mai degrabă comunităţi şi indivizi care se află pentru o perioadă de timp mai lungă sau mai scurtă într-o ţară de destinaţie şi care practică unul sau mai multe tipuri de mobilitate (profesională, economică, culturală etc.), creându-şi în ţara respectivă formule de aglutinare mai mult sau mai puţin instituţionalizate, reţele sociale şi afilieri, fără a fi însă total deconectaţi de ţara de origine. Deteritorializarea, mobilitatea şi conectivitatea sunt procese esenţiale pentru înţelegerea fenomenului contemporan al diasporei. M. Georgiou reţine, în acest sens, dubla dimensiune a conceptului de diaspora: o dimensiune sociologică (diaspora ca şi categorie socială tipică pentru cultura  mobilităţii, respectiv pentru „mobilitatea ideilor, artefactelor şi a oamenilor în timp şi spaţiu”) respectiv o dimensiune teoretică (diaspora ca şi categorie analitică necesară pentru  înţelegerea unor „condiţii sociale precum coeziunea socială, conflictul, cultura  globală şi globalizarea culturală”)
.  Acelaşi autor consideră că studiile despre diaspora nu mai pot fi reduse doar la „relaţia lineară” dintre diaspora şi ţara de provenienţă în condiţiile globalizării actorii sociali fiind conectaţi la o sumă de reţele concurenţiale şi / sau paralele.

În ceea ce priveşte diaspora românească, o clasificare simplă ar avea în vedere două tipuri: aşa-numita disidenţă (sau Exilul), plecată din România înainte de 1989 şi imediat după Revoluţia din decembrie din motive politice (şi nu de puţine ori şi sub impulsurile transmise de un regim politic opresiv), şi diaspora „economică” plecată din România în căutarea locurilor de muncă. Monica Lovinescu, unul dintre principalii reprezentanţi ai exilului cultural, românesc considera că exilat „este acela care nu se poate întoarce fără a-şi primejdui libertatea în ţara de unde a fugit”, propunând, pentru cei rămaşi în străinătate în noua condiţie de după 1989, termenul de diasporă
. Dintre noţiunile de exil, emigrare, diasporă, folosite cu acelaşi înţeles în Estul şi Sud-Estul European, precum şi în cercetarea românească, cea de exil pare să fie atribuită cel mai adesea acelor caracteristici care se referă la valorile emigraţiei dintre 1945 şi 1989 şi la motivaţia lor, la condiţiile specifice de viaţă şi de creaţie ale artistului în străinătate”
. 
Înainte de 1989 emigraţia română substituia practic imposibilitatea existenţei unei opoziţii politice interne la regimul politic comunist, oferind şi o altă perspectivă ideologică (pentru mediul extern dar şi pentru cei rămaşi în ţară prin intermediul unor canale media) cu privire la realităţile României. Sau, în cuvintele lui Mircea Eliade, „Acei foarte puţini numeroşi români din exil, care aveau vocaţia culturii n-au stat cu mâinile în sân. Datorită lor, România există astăzi, în foarte multe ţări, nu numai prin tragedia fără pereche care ne sângerează patria – ci există şi ca prezenţă spirituală”
. 
Ar mai trebui menţionat că exilul / diaspora română nu au o istorie la fel de veche ca a altor ţări; cei plecaţi au fost mai întâi  doritorii unei vieţi mai bune, cei în căutarea unor mijloace materiale cu care să-i ajute pe cei rămaşi acasă. Aşa s-a născut acest fenomen al emigraţiei, acum aproximativ un secol şi jumătate.

În zilele noastre istoria pare a se repeta. În Italia, Spania, Anglia, Germania, Franţa, în Statele Unite sau Canada au emigrat familii întregi, uneori sate întregi în căutarea unui loc de muncă. Şi atunci, şi acum, printre cei plecaţi se aflau şi se află scriitori, jurnalişti, oameni de cultură care au dus / duc cu ei, pe lângă limba română, dorinţa firească de continuare a preocupărilor de acasă”
.  
Diaspora estică de până la 1989 (în care şi aceea română se înscrie) a fost generată în principal de motive politice, apoi de căutarea independenţei materiale faţă de statul comunist, de necesitatea individuală a unui spaţiu fără cenzură şi fără tabuuri, din interiorul căruia să poată fi exprimate atitudini critice faţă de realităţile politice ale ţărilor sovietizate fără temeri privind represiunea şi încarcerarea
.  
Diaspora românească înainte de 1989 – dinamică, comunităţi, organizare
Conform datelor oficialităţilor RSR (raport datat la 24 februarie 1967 vizând situaţia „coloniilor româneşti” din afara graniţelor: ”Pe teritoriul ţărilor capitaliste se află în prezent cca. 620.000 de persoane de naţionalitate română, majoritatea acestora fiind stabilită în Statele Unite şi Canada (circa 450.000), RFG, Franţa, Brazilia şi Argentina". Un număr mai redus era identificat în Austria, Spania, Italia, Anglia, Venezuela, Australia şi Noua Zeelandă. 90% dintre aceştia părăsiseră România între anii 1905-1941. Erau amintiţi cei 500.000 de macedo-romani aflaţi în nordul Greciei, cei 90.000 de saşi-romani stabiliţi în Germania de Vest şi Austria, şi cei 400.000 de evrei-romani emigraţi în Israel şi în alte state, precum şi un număr important de alţi cetăţeni de naţionalitate greacă, armeană etc. Care au părăsit definitiv ţara.
 Dintre comunităţile puternice putem enumera pe aceea din SUA (350.000), Canada (100.000), Brazilia (40.000), Argentina (15.000). În Europa vestică cele mai importante comunităţi româneşti erau situate în Franţa (8000), Italia (5000), RFG (3500), Anglia (2000), Austria (cca. 1000), Suedia (1000) şi în număr mai redus în Spania, Belgia, Olanda, Elveţia etc. La antipozi, conform datelor oficiale din 1972 (an pentru care sunt valabile şi cifrele expuse anterior) se stabiliseră în jur de 7000 de români. Şi, după cum observa raportul întocmit pentru CC al PCR
 - într-o perioadă în care efectele timidei liberalizări a regimului erau încă inerţiale – din 1941 au migrat peste 20000 de persoane cele mai multe din motive politice, după 1964 emigrarea estompându-se (cu excepţia „naţionalităţilor conlocuitoare” şi a „elementelor rămase ilegal în străinătate”  în descrierea oficială).                                                                                                                                  
În fapt, 1968-1969 a fost perioada cu cel mai mic flux de emigrare (imediat după momentul 1968) după care, aşa cum reiese din graficul de mai jos, s-a reintrat pe un trend crescător, în proximitatea revoluţiei din 1989 cifra emigranţilor fiind de cca. 40.000/an. 
Evoluţia emigraţiei din România 1957-1989

[image: image1.png]FIGURE 1: Romanian emigrants, 1957-1989

45,000

40,000

35,000

30,000

25,000

20,000

15,000

10,000

5,000

0

5 N PN
ARSI I A

Source: Institutul National de Statisticé (INS) (2006); SOPEMI





În ceea ce priveşte profilul etnic al emigranţilor,din datele INS rezultă o netă supra-reprezentare a minorităţilor naţionale ca pondere în totalul celor care au emigrat (legal) din România (minoritarii germani deşi constituiau doar 1,6% din totalul populaţiei furnizau aproape jumătate din fluxul populaţiei emigrante). 
Structura etnică a populaţiei emigrante (1975-1989) comparativ cu structura etnică a României (cf. datelor recensământului din 1977) 
	
	% din total populaţie

1977
	% din total emigranţi

1975-1989

	Români
	87,0 %
	35,5 %

	Germani
	1,6 %
	44,2 %

	Maghiari
	7,9 %
	12,8 %

	Evrei
	0,1 %
	5,5 %

	Alţii
	3,3 %
	2,1 %


Sursa: INS

În unele cazuri emigrarea era atent coordonată de stat, fiind percepute taxe (în special în cazul etnicilor germani şi al celor din comunitatea evreiască). 
Un caz special a fost cel al etnicilor maghiari (cf. anexe) care au furnizat practic cel mai mare flux de intrări de populaţie în Ungaria din 1985 până în 1998. 

Migraţia temporară în scopul studiilor sau al prestării unor activităţi profesionale nu era absentă nici în perioada RSR, existând însă un control strict al statului în ceea ce priveşte deplasarea temporară la muncă (în special în ţările Orientului Apropiat  dar şi în ţările africane precum Egipt, Libia etc.), caz în care „reîntregirea familiilor” era de regulă interzisă
.  În ceea ce priveşte fluxul de intrări, şi acesta era strict controlat, inclusiv vizitele cu caracter turistic sau familial. Singurul domeniu care era exceptat era cel universitar (fiind preferate persoanele venite la studii în România din ţările africane şi din Orientul Mijlociu, universităţile româneşti deschizându-se spre aceştia mai ales după 1970 – cu un vârf de 16.900 studenţi străini, adică aproximativ 8% din totalul studenţilor înscrişi în 1981
). 
AMERICA DE NORD – SUA & CANADA

Emigraţia românească în America a început în a doua jumătate a secolului al XIX-lea, când, în special români transilvăneni şi bucovineni, s-au stabilit pe Coasta de Est şi în zona Marilor Lacuri. După Primul Război Mondial, numărul românilor din Statele Unite ajunsese deja la peste 168.000 de persoane. Fenomenul a cunoscut şi forme de reflux, în special în perioada interbelică,  pentru ca la sfârşitul celui de-al Doilea Război Mondial fenomenul emigraţionist să ia din nou amploare. Pentru 1972 oficialităţile RSR estimau un număr de 350.000 de persoane provenind din România (spre deosebire de 1947 când se estima o cifră în jurul a 140.000 din care 40000 la New York, 50.000 la Detroit (majoritatea ardeleni) câte 20.000 la Cleveland şi Chicago şi aproximativ 10000 în California. Societatea nord-americană, de o diversitate prolifică şi o permeabilitate unică prin chiar structura ei multiculturală, a reprezentat o atracţie permanentă pentru indivizii care, din raţiuni politice, economice sau artistice au dorit să-şi împlinească traseul individual în perimetrul ei - America fiind percepută ca un veritabil Promised Land şi loc al maximei şanse de împlinire
. Dintre personalităţile româno-americane amintim: George Duca (fiul fostului premier I.G. Duca, Mircea Eliade, Ştefan Fischer-Galaţi, Mihai Fotino, Georgescu Roegen-Nicoale, John Mura Victor, George Palade, Pamfil Ripoşanu, Adalbert Schwartz, Ilarie Voitcu-Cernăuţi (nepotul istoricului Dimitrie Onciul), John Onica etc.
Între organizaţiile reprezentative enumerăm ANEC, Adunarea Naţiunilor Europene Captive, în care secretar general a fost diplomatul Brutus Coste, care a păstrat poziţia de la înfiinţare şi până în 1965. În această calitate a întreprins turnee în diferite ţări democratice pentru a arata caracterul regimurilor instaurate de sovietici în Europa centrală şi de Est. Ultimul turneu a fost întreprins în Brazilia, în 1965, la Institutul Rio Branco ţinând conferinţa Situaţia ţărilor din Europa Centrala şi de Est, conferinţe asemănătoare ţinând şi la Statul Major al Şcolii Militare de Comandanţi din Brazilia ca şi la academia militară din Pennsylvania (Istoria problemei tarilor din Europa de Est şi schimbările care au avut loc în ţările captive). Alte organizaţii au fost Fraternala Societăţilor Româno-Americane afiliată IWO (International Workers Order), Uniunea şi Liga Societăţilor Româneşti din America (acestea două coordonând activitatea a altor 67 de asociaţii româneşti), Alianţa Românilor pentru Democraţie, Comitetul Naţional Român, Consiliul Româno-American pentru Democraţie ş.a.m.d.

CANADA
Înainte de 1989 numărul românilor stabiliţi în Canada era estimat în jurul a 100.000. Conform statisticilor oficiale canadiene, în 1986 erau înregistraţi peste 60.000 de români - canadieni (origine unică sau multiplă). Potrivit oficialilor de la „Imigration Canada”, după 1990 circa 3 000 de români s-au stabilit anual în această ţară (care încurajează multiculturalismul etnic / emigraţia, prin intermediul Ministerului Federal al Emigraţiei şi Cetăţeniei, reprezentat şi la nivel provincial).
Ca şi în SUA emigraţia în Canada a început încă de la finele secolului al XIX-lea, iniţial românii stabilindu-se în zonele agricole şi ulterior migrând spre centrele industriale. De asemenea foarte mulţi români au contribuit la construcţia reţelei de căi ferate canadiene. 
EUROPA

MAREA BRITANIE
În Regatul Unit deşi numărul românilor nu a fost foarte mare (3500 – 4000) vizibilitatea organizaţiilor româneşti a fost semnificativă. British-Romanian Association (BRA) cu numele românesc de Asociaţia  Culturală a Românilor din Anglia (ACARDA), membră a fostei UMRL (Uniunea Mondială a Românilor Liberi) a reprezentat din multe puncte de vedere o instituţie exemplară pentru activitatea emigraţiei române înainte de 1989 în spaţiul Europei Occidentale (fiinţând între 1965-1996). După cum s-a menţionat, înainte de căderea regimului comunist diaspora românească în Regatul Unit era relativ restrânsă, numărând cca. 4000 de persoane. Însă prin proeminenţa membrilor activi în Asociaţie (cu personalităţi precum Ion Raţiu, Horia Georgescu, Ghiţă Ionescu, Leonard Kirschen, George Ross, Mihai Korne, Viorel Tilea, Ecaterina Iliescu, Marie-Jeanne Macdonald, Paul Neagu, Şerban Cantacuzino, Marie-Jeanne Lecca, Iolanda Costide etc. ) aceasta şi-a câştigat consideraţia oficialităţilor britanice (Home Office, Foreign & Commonwealth Office) cât şi pe aceea a numeroase asociaţii şi organizaţii neguvernamentale, generând evenimente cu privire la România (de tipul „Operation Villages Roumains” o campanie pentru protecţia satelor române, care consta în adoptarea fiecărui sat roman sau organizarea de seri româneşti ori organizarea la Londra a Zilei de Acţiune Internaţională pentru România pe 15 noiembrie, în 1988 şi 1989, prin care se comemora revolta muncitorilor din Braşov, din aceeaşi zi, din 1987 sau acţiuni comune cu organizaţia „Pro Basarabia şi Bucovina” etc.)
. Modul în care s-a organizat emigraţia română în UK a oferit un exemplu şi pentru alte emigraţii provenite din ţările intrate sub imperiul Cortinei de Fier. Mai trebuie spus că, înainte de 1989, ACARDA reprezenta singura platformă care reprezenta vocea românilor din UK, alături de celelalte organizaţii din Europa de Vest.  Asociaţia edita şi un ziar, Free Romanian Press. 

După 1989 şi în special după intrarea României în Uniunea Europeană, dimensiunea comunităţii româneşti a crescut considerabil, dar nu se mai poate vorbi de o comunitate omogenă legată de valori comune, există diferite grupări cu interese similare, care întimpină aceleaşi probleme (în mod special restricţiile de pe piaţa muncii) şi împărtăşesc aceleaşi ambiţii. Deşi oficialităţile britanice au refuzat să publice prognoze oficiale privind fluxul emigranţilor români, pentru aprilie-iunie 2013 se estima o cifră în jurul a 140.000 (români şi bulgari)
, în opţiunile celor dispuşi să muncească în ţările UE regatul fiind o destinaţie preferată (chiar şi în raport cu Germania).
FRANŢA

Diaspora dinainte de 1989 a beneficiat de legăturile tradiţionale româno-franceze (spaţiul francez fiind  una dintre destinaţiile preferate pentru studii, specializări şi activităţi intelectuale încă din sec. XIX) şi, ca şi în cazul emigraţiei din UK (chiar în mai mare măsură) de activitatea unor personalităţi ilustre Emil Cioran, Martha Bibescu, Virgil Constantin Gheorghiu, Monica Lovinescu, Virgil Ierunca, Eugen Ionescu, fostul ministru şi deputat Grigore Gafencu, actriţa Elvira Popescu, profesorii Bazil Munteanu, Jean Cantacuzino, Gustav Pordea, Emil Turdeanu, Octav Nandriş, Hugo Râmniceanu, marele mason Marcel Schapira, criticul de artă Ionel Jianu, istoricul Neagu Djuvara, avocatul Leonid Mamaligă, pictorii Magdalena Radulescu, Natalia Dumitrescu, Alex Istrati, fostul ministru de Interne Nicolae Penescu, inginerii şi oamenii de afaceri Ion Brătianu, Petre Carp, Alfred Fishler, dirijorii Marius Constant şi Traian Popescu, muzicologul Antoine Golea, colecţionarul de artă Gheorghe Răut, Mihai Sturza (funcţionar la Ministerul de Externe), industriaşul Hugo Râmniceanu (co-propietar al firmei Valmon, importa anual produse textile romaneşti de cca doua milioane de dolari), Gavril Brola (director general al firmei "Generale Thermique", autor de invenţii şi de cărţi de specialitate), ziaristul Martin Economu (proprietar al ziarului "Le Petrole"), Michel Făgădau (director al Teatrului "Gaite-Montparnasse), regizorul de filme documentare Paul Barbaneagră, Alfred Fischler (presedintele firmei "Compagnie europeene de cereales"), Alexandru Theodorescu.
Dintre formele instituţionale ale diasporei române din Franţa amintim: Fundaţia Regală Universitară Carol I (coordonată de Comitetul Naţional Român cu sediul la New York) editor al periodicului lunar „La nation roumaine”, „organ al Consiliului Partidelor Politice Româneşti – Naţional Ţărănist, Naţional-Liberal, Social-Democrat Independent” şi al revistei „Fiinţa românească” (comitetul de redacţie.: M. Eliade, H. Vintilă, V. Ierunca etc.). ; „Asociaţia Foştilor Combatanţi”, Misiunea Catolică Română, Biserica Ortodoxă Română, Asociaţia femeilor ortodoxe române” etc. Între alte publicaţii: BIRE – Buletin informativ al românilor din exil şi Le courrier roumain. 
GERMANIA
Principalul flux al emigraţiei spre Germania a provenit din rândul etnicilor germani (saşi şi şvabi). În 1967 cifrele oficiale RSR vorbeau de un număr de 90.000 de etnici germani care au emigrat spre RFG până la acea dată (şi ritmul va fi unul ascendent în anii care vor urma, cu un vârf imediat după revoluţie, astfel încât în prezent în Germania sunt 450.000 de saşi transilvăneni şi şvabi bănăţeni). RFG a reprezentat un punct de referinţă pentru emigraţia românească, nu numai pentru că era locul de unde emitea Free Europe dar şi pentru emulaţia culturală (aici activau Societatea  Mihail Eminescu la Univ.  Freiburg, Institutul Român de Cercetări Freiburg etc.); din perspectiva acţiunii politice, în afara asociaţiilor „compatriotice” ale saşilor şi şvabilor, emigraţia românească şi-a stabilit o Uniunea a Asociaţiilor Româneşti din Germania – UARG care coordona activitatea grupurilor de români din landurile Bavaria, Baden-Wuertemberg, Hessen, Nord-Rhein-Westphallen şi Berlinul occidental; a mai funcţionat şi „Acţiunea social-creştină a românilor din RFG”.     
ITALIA
Comunitatea românească dinainte de 1989 era incomparabil mult mai redusă  faţă de cifrele actuale, de unde şi o oarecare omogenitate a acesteia. Şi aici un rol important au avut personalităţile culturale, între care merită amintiţi Dinu Adameşteanu, Emil Ghilezan, Aloisiu Tăutu, Elena Cernei , Ştefan Batalli, Sergiu Cellibidachi, Constantin Drăgan, Ioan Gutia, Th. Onciulescu etc.   Intelectualii români de frunte din Italia s-au reunit în cadrul Societăţii Academice Române; au mai fost active Comunitatea Românilor rezidenţi în Italia, Asociaţia italienilor originari din România şi Fundaţia europeană C. Drăgan cu sediul la Milano şi cu filiale în Grecia, Franţa, Spania, RFG, Austria. 
AMERICA CENTRALĂ ŞI DE SUD

Între comunităţile cu emigranţi proveniţi din România cele mai importante erau cele din Brazilia (40000), Argentina (peste 50.000 de persoane provenite din România din care 40 000 proveneau din comunitatea evreiască din România), alte câteva mii de români stabilindu-se în Chile, Peru şi Venezuela. 
Emigraţie şi imigraţie după 1990

Imediat după 1989 procesul de eliberare a vizelor şi a paşapoartelor a fost liberalizat, urmarea fiind o creştere extraordinară a celor dispuşi la mobilitate transfrontalieră (în special din raţiuni economice dar şi pentru studii şi activităţi intelectuale). Spre sfârşitul anilor 1990 autorităţile statului au început implementarea unor măsuri în vederea reglementării mobilităţii internaţionale a forţei de muncă (plecări şi intrări) – primul pas a fost introducerea unor taxe la trecerea frontierei pentru ca, în 2002, să fie creată o instituţie specializată, Oficiul pentru Migraţia Forţei de  Muncă, activă nu numai în recrutarea forţei de muncă pentru locurile disponibile peste frontiere ci şi în ghidarea şi informare cetăţenilor cu privire la pieţele muncii în diverse ţări (numai în 2006 oficiul a trimis la muncă 53.029 români, cu 137% mai mult decât în 2002 – comparativ cu cei 14.742 care au plecat prin firme private de recrutare. Majoritatea locurilor de muncă sunt din categoria celor sezoniere. Din 2004  a fost concepută şi o Strategie Naţională pentru Migraţie, reglementând inclusiv chestiuni legate de azil, naturalizare, combaterea migraţiei ilegale, protecţia persoanelor vulnerabile ş.a.m.d. 
Emigrarea post 1989

În primii trei ani după căderea regimului comunist 170.000 de persoane au părăsit legal România, cu un vârf în 1990 (când 96.929 de persoane au părăsit România). Din nou, minorităţile etnice au furnizat ponderea cea mai mare din totalul emigranţilor, 60.000 din total fiind etnici germani (tendinţa a fost încurajată şi de asistenţa oferită de RFG dar raţiunile au fost în primul rând economice). O categorie specială a fost a celor cu o calificare înaltă, în general persoane tinere, care au obţinut vize de reşedinţă pe termen lung în diverse ţări europene şi în America de Nord. 
Pe durata procesului de tranziţie de la economia planificată la economia de piaţă (1990-2002) populaţia angajată din România a cunoscut un declin de aproximativ 44% faţă de 1990, dispărând în jur de 3,5 milioane de locuri de muncă, în special în industrie unde locurile de muncă s-au redus cu peste jumătate. În ceea ce priveşte fazele mobilităţii profesionale, au existat câteva etape distincte. Într-o primă fază (1990-1995) după ce posibilităţile de a accede în ţările Europei vestice au fost drastic limitate, românii în căutarea unui loc de muncă s-au orientat spre Turcia, Ungaria (preponderent etnicii maghiari), Israel şi Germania. În faza următoare (1996-2002) va prevala migraţia spre Vest, în special Italia şi din ce în ce mai des spre Spania. După ce obligativitatea vizelor a fost abrogată (1 ianuarie 2002) destinaţiile s-au diversificat, destinaţiile majore devenind Italia, Spania, Portugalia şi Regatul britanic, intrarea în UE şi libertatea circulaţiei forţei de muncă (totală pentru 11 ţări din UE la început şi cu aranjamente tranzitorii pentru altele) au influenţa fluxul emigraţionist, estimându-se la nivelul lui 2007 că 3,4 milioane de români munceau în afara ţării din care 1,2 milioane legal
.
În Spania, spre exemplu, muncitorii români reprezintă 11% dintre muncitorii înscrişi în sistemul de securitate socială din Ţara Bascilor, în condiţiile în care, conform Institutului spaniol de statistică în 2012 românii însumau 16% (895.970) din totalul străinilor stabiliţi în regat. 

În Franţa, deşi nu există cifre exacte privind numărul românilor, se estimează că aproximativ 100.000 de români s-au stabilit în Hexagon (dintre care aproximativ 2000 sunt medici)
. 
Conform datelor recensământului 2012, 910.000 de români au plecat în străinătate pe o perioadă îndelungată de timp. Dintre aceştia, cei mai mulţi au fost bărbaţi, mai exact 445.559 de persoane. Românii din Moldova au ales în mare parte să plece în străinătate spre exemplu băcăuanii au plec în număr mare peste hotare, mai exact 67.463 de persoane, din totalul de 583.590 de locuitori. Pe locul al doilea în clasament se găsesc cei din judeţul Neamţ, de unde 66.420 de persoane au plecat în străinătate pe o perioadă îndelungată de timp. Cei din Neamţ erau urmaţi în această ierarhie de suceveni, ieşeni şi de gălăţeni. Din Capitală au plecat în străinătate, pe o perioadă lungă de timp, peste 29.200 de persoane
. Însă, conform precizărilor oficiale, numărul persoanelor plecate în străinătate pentru o perioada de cel puţin un an nu a cuprins decât o parte a imigranţilor externi. Sub-înregistrarea semnificativă a fost cauzată de faptul că, la momentul critic al recensământului, mare parte dintre aceste persoane erau plecate cu întreaga familie în străinătate şi nici nu au existat alte persoane (în ţară) care să declare informaţiile solicitate despre aceştia.
Caz specific – UNGARIA
Numărul emigranţilor din Ungaria proveniţi din România a evoluat de la aproximativ 70.000 în 1995 la aproximativ 140.000 în 2009 (cu o scădere spre 40.000 în 2001)
 însă aceste evoluţii trebuie puse şi în legătură cu politica privind cetăţenia din ţara vecină, deşi şi motivele de natură economică nu trebuie subestimate.  Interesant este că vârsta emigranţilor, pe grupe, a crescut, mai ales în ceea ce priveşte femeile (grupa de peste 50 de ani a crescut de la 15% la 25%; numărul celor de până în 19 ani şi pe grupa 20-29 ani a descrescut cu aproximativ 8 procente între 1996 şi 2006). În ceea ce priveşte naturalizarea, din 1990 aceasta a crescut şi în special pentru etnicii maghiari proveniţi din România  (naturalizarea fiind moderată înainte de 1989). Între 1989-1994 naturalizarea cetăţenilor proveniţi din România a fost sensibil egală cu numărul celor naturalizaţi în toată perioada deceniului următor, 1995-2005 (în prima perioadă menţionată marea majoritate a naturalizaţilor proveneau din România, ulterior a crescut şi numărul celor proveniţi din fosta Iugoslavie, Ucraina etc.)
. Între 1997-2005 54,3% din totalul celor născuţi în altă ţară decât Ungaria proveneau din România, iar dintre cetăţenii străini care doreau să acceseze piaţa forţei de muncă maghiare 46, 2% erau din România
. La începutul anilor 90 principala sursă exterioară de forţă de muncă a provenit din România, perioada de „cvasi-refugiu” fiind caracterizată de modul facil în care se acordau permisele de muncă, lipsind reglementări restrictive de genul celor introduse ulterior; legalizarea şederii depinzând de obţinerea permisului de muncă (a se vedea şi datele din Anexe). 
Imigraţia

În primii ani după 1990 fenomenul a fost unul redus ca amploare, fiind vorba, în principal, de micii antreprenori veniţi în România în special din Turcia, din Orientul Mijlociu (Siria, Iordania, Irak etc.) şi China. Situaţia s-a modificat după 2004, şi în special după accederea în UE, dar şi în contextul în care în unele sectoare economice lipsa forţei de muncă calificate a impus suplimentarea cu forţă de muncă străină. 
	
	2005
	2006

	Turcia
	1481
	1721

	China
	529
	1729

	Franţa 
	155
	310

	Germani1
	55
	200


În 2009 fluxul va creşte  (cca. 10.000 de muncitori străini venind doar din Turcia – 4831, China – 4761 şi Moldova – 1214). La nivelul anului 2012 în România erau angajaţi 13.329 de cetăţeni străini dintre care 762 directori, respectiv, 387 de directori generali şi 365 de directori. Însă tendinţa a fost aceeaşi, principalele ţări de provenienţă fiind Turcia şi China.

În ceea ce priveşte creşterea numărului de cereri de azil, este de presupus (în condiţiile în care INS nu a oferit date pentru Q1 Eurostat 2013) că tendinţa este similară celei din Ungaria şi Bulgaria (unde numărul cererilor a crescut de 4 ori în 2013 faţă de 2012)
. 
Emigraţia din ţările Europei Centrale şi de Est înainte de 1989
Până în 1989 situaţia fluxurilor de emigranţi nu a fost diferită, în parametrii săi generali, faţă de ce se întâmpla în România. Motivaţiile celor ce preferau emigraţia erau aceleaşi, modul în care regimurile din ţările socialiste priveau fenomenul (poate cu excepţia Iugoslaviei) era similar. Şi problemele emigranţilor erau similare (legate de adaptare şi integrare, cu tot corolarul lor de sub-probleme
). Adaptarea era mai rapidă sau mai dificilă în funcţie de „ideologia” ţării respective, şi în raport cu aceasta ţările de destinaţie au fost definite ca:

· Ţări cu ideologie pluralistă, unde se aşteaptă de la imigranţi să adopte valorile publice ale ţărilor de adopţie, deşi li se permite păstrarea valorilor private, încurajate şi sponsorizate de stat (Australia şi Canada sunt astfel de exemple);
· Ţări cu ideologie civică, specie a pluralismului, în care statul nu încurajează şi nu sponsorizează păstrarea valorilor private, dar le lasă să se manifeste neîngrădite (Marea Britanie e un exemplu în acest sens dar şi SUA de la jumătatea anilor cincizeci ai secolului XX încolo);
· Ţări cu ideologie asimilaţionistă în care se consideră că o parte a valorilor private trebuie reglementate de stat; în acestea se aşteaptă ca imigranţii să adopte toate valorile fundamentale ale ţării de adopţie (exemple în acest sens sunt Franţa şi SUA până în primii ani după 1950);
· Ţări cu ideologie etnică, cum sunt Germania şi Japonia.

Revenind la ţările ECE şi acestea, ca întreaga Europă de Est, au reprezentat „un loc de plecare” şi conform unui studiu publicat de Fassmann şi Munz
 numărul celor plecaţi în Occident din Europa Centrală şi de Est se situa undeva în jurul a 100.000/an. La mijlocul anilor 80 cifra a crescut chiar până spre 1 milion/an pentru ca la începutul anilor 90 să se atingă un vârf de 3 milioane (incluzând refugiaţii de război, azilanţii şi emigranţii din motive etnice). După 1993 numărule europenilor Est ( Vest a scăzut într-o primă fază la 2,5 milioane şi ulterior spre 500.000 anual. Pentru cei din Europa Centrală Germania şi Austria au fost principalele ţări de destinaţie şi în continuare rămân o destinaţie importantă pentru categoriile de mobilitate pe termen scurt-mediu.
După 1990 fluxul migrator dinspre ECE a intrat în declin şi va continua să scadă
. În acelaşi timp şi mai ales după intrarea în UE, ţările ECE au devenit destinaţii pentru fluxurile migratorii. După 1990, spre deosebire de perioada Războiului Rece, mişcările de populaţii au devenit circulatorii şi de scurtă durată
, termenul care ar defini mai bine această realitate fiind cel de mobilitate şi de migraţie temporară (Anexa, IOM1998). În 1998 dintre cei intervievaţi într-un sondaj IOM (Ungaria, Polonia, Slovacia, Cehia) aproape jumătate şi-au exprimat intenţia de a ieşi în afara graniţelor pentru un termen scurt (săptămâni / luni) iar dintre cei care şi-au exprimat intenţia de părăsire definitivă a ţărilor de origine au ales ca destinaţii SUA, Canada, Australia şi Noua Zeelandă (20% dintre polonezi, 14% cehi, 7% cehi şi 7% unguri). În ceea ce priveşte migraţia pe termen scurt, ţările preferate erau Austria şi Germania care, sub presiunea acestor forme de mobilitate, au încercat o regularizare prin oferirea unei multitudini  de programe de muncă pe termen redus. Anterior acestor forme de reglementare, numeroşi emigranţi în principal din Polonia şi-au găsit propriile nişe pe piaţa muncii în ţări precum Germania, Austria sau Marea Britanie.  După intrarea Ungariei în UE (1 mai 2004) circulaţia forţei de muncă intra-comunitare a devenit liberă pentru EU15, cetăţenii din noile state membre având în continuare nevoie de permise de muncă şi de înscrierea obligatorie. Evident cea mai mare parte a permiselor de muncă au fost acordate celor intraţi din România, urmând imediat Slovacia şi Ucraina (în majoritatea lor şi cei veniţi din aceste două ţări au fost etnici maghiari). În condiţiile în care Ungaria a cunoscut fenomenul creşterii economice fără creşterea locurilor de muncă (jobless economic growth) fluxul migranţilor economici s-a restrâns. Pentru Ungaria România a reprezentat principalul rezervor de intrări, apoi Slovacia (localizat în zona de vecinătate a graniţei dintre cele două ţări). Fiind vorba însă în principal de un flux format din etnici maghiari nu putem vorbi de o „diasporă” în sensul paradigmei clasice, de unde şi infuzarea discursului politic / public cu teme legate de subiect. Dintre ţările ECE Ungaria şi Cehia au trecut pe balanţe pozitive nete (mai mulţi imigranţi decât emigranţi), Slovacia şi Polonia urmând tendinţa. În fapt estimările pe acest subiect indică faptul că ţările ECE nu vor mai constitui platforme de migraţie temporară pentru UE15, locul rămas liber urmând a fi acoperit de ţările ESE, cel puţin pentru o perioadă (până în 2018-2020)
. 
Comunităţile româneşti din emigraţia contemporană

Asociaţiile şi organizaţiile româneşti din emigraţie au reprezentat şi vor reprezenta un disputat şi foarte controversat subiect de discuţie pentru emigranţi – în primul rând pentru ei – apoi pentru ziarişti, politicieni şi partide politice. Desigur, această preocupare a politicului exista şi înainte de 1989, la fel ca şi strategiile de influenţare a „coloniilor româneşti din exil” (în perioada RSR fiind făcute rapoarte periodice cu privire la structura şi repartizarea geografică a emigraţiei române, inclusiv cu personalităţile influente în viaţa economică şi socio-culturală a ţărilor de adopţie, de la profesori universitari la întreprinzători sau deţinători de întreprinderi). Înainte de 1989 activităţile de influenţare a emigraţiei române erau văzute ca parte integrantă a propagandei oficiale, urmând un pattern consacrat ideologic (axat pe revalorizarea protocronistă a istoriei şi a personalităţilor – de unde şi şirul nesfârşit al simpozioanelor, meselor rotunde, serilor culturale şi colocviilor mai mult sau mai puţin ştiinţifice itinerate peste tot prin lume. Astfel de evenimente urmau topoi consacraţi: Unirea Principatelor, Ziua Independenţei, Ziua Naţională (23 august), Ziua Republicii (30 decembrie) la care se adăugau: crearea PCR şi diverse momente de vârf ale istoriei, de la luptele de la Mărăşeşti-Oituz la naşterea lui Kogălniceanu, Bălcescu, Iorga, Eminescu, Alecsandri ş.a.m.d. La acestea se adăugau turneele ansamblurilor artistice  şi expoziţiile de artă, plus invitarea în România (până spre anii 80) a personalităţilor influente a emigraţiei (de la Anghel Rugină şi Georgescu-Roegen la Constantin Drăgan etc.). Tuturor „coloniilor româneşti” le erau trimise anual cărţi, reviste şi alte publicaţii (inclusiv un ziar, Glasul Patriei care apărea în tiraj de 9000 de exemplare).
După 1990 şi mai ales după 2000 trebuie spus că schimbarea componenţei emigraţiei româneşti a adus cu sine şi schimbarea naturii asociaţiilor şi organizaţiilor româneşti. Cei din „vechea emigraţie”, oarecum obişnuiţi cu o relativă omogenitate a „exilului” s-au trezit în mijlocul unui fenomen exponenţial amplificat (mai ales acolo unde creşterile au fost mari, ca în Italia, Portugalia, Spania dar chiar şi în Anglia unde de la 4000 de români înainte de 1989 s-a ajuns cca. 100.000). Prin urmare, numărul diverselor forme asociative s-a amplificat, corespunzător structurii mozaicate a preferinţelor şi stilului noilor veniţi. Criticele frecvente privesc incapacitatea sau slaba capacitate a românilor „din afară” de a se organiza sau de a avea asociaţii puternice care să facă eventual un puternic lobby românesc în ţările de reşedinţă. O comunitate comparabilă ca număr cu aceea românească dinainte de 1989 – cea ucraineană – avea 106 organizaţii etnice (numai în Australia). Noile medii de comunicare au influenţat şi ele emigraţia recentă, neexistând practic nicio ţară cu emigranţi români care să nu aibă o asociaţie comunitară şi un website (cela mai adesea însă există o multitudine de asociaţii şi websiteuri cu o existenţă mai mult sau mai puţin de durată). La acestea se adaugă şi zecile de asociaţii ale  studenţilor români din străinătate (Anglia, Belgia, Franţa, Canada, SUA).  Departe de a fi dezinteresaţi de implicarea comunitară (construită în jurul unei utopice unităţi a comunităţilor româneşti ori a implicării politice) se poate vorbi mai curând de o implicare cu scopuri precise (stabilirea de contacte, facilitarea studiilor, schimburi culturale, facilitarea afacerilor, problema restricţiilor pe piaţa muncii etc.).  
ANEXE
Diaspora romaneasca după 1989

	
	
	
	

	America de Nord
	SUA
	( 1.000.000
	Cei mai mulţi California, New York, Florida, Michigan şi Ohio.

	
	Canada
	( 200.000
	Mai ales în: Ontario, Alberta, Columbia Britanică.

	America Latina
	Mexic
	( 400
	

	
	Argentina
	 ( 13.000
	

	
	Brazilia
	( 4.000
	Majoritatea in Rio de Janeiro si Sao Paolo

	
	Chile
	( 200
	Majoritatea au ajuns dupa 1989 ca specialisti minieri

	
	Venezuela
	(10.000
	Fosti emigranti politici si urmasi ai acestora siemigranti recenti

	
	Columbia
	( 300
	Majoritatea practica profesii liberale

	Africa
	RSA
	( 3000
	Stability in Johannesburg, Durban, Pretoria şi Cape Town.

	
	Zimbabwe
	( 70
	

	
	Etiopia
	(50
	

	
	Sudan
	(70
	

	
	Maroc
	(50
	

	
	Angola
	(100
	

	
	Nigeria
	(100
	

	
	R.Congo
	(50
	

	
	Altele
	( 200 total
	

	Australia & NZ
	Australia
	(20.000
	

	
	Noua Zeelanda
	( 3.000
	Cei mai mulţi români s-au stabilit după 1989 in: Auckland, Wellington şi Christchurch

	Asia
	Israel
	(300.000 
	Acestia sunt evrei proveniti din comunitatea romaneasca

	
	EAU
	(5.000
	

	
	Altele
	….
	In general romance casatorite cu cetateni iordanieni, sitieni, palestinieni sau din tarile Golfului

	
	Japonia
	( 3.000
	

	
	Coreea 
	(300
	

	
	Altele
	
	In jur de 1000 stabiliti in India, Thailanda, Indonezia sau Pakistan.

	
	Kazahstan
	(20.000 
	Majoritatea proveniti din Basarabia

	Europa
	Austria
	(36.000
	Cei mai mulţi locuiesc în regiunile Viena şi Steiermark/Styria

	
	Albania
	( 150.000
	aromani

	
	Belgia
	( 1000
	

	
	Cehia
	( 5.000
	

	
	Croatia
	(200
	Istro-romani

	
	Elvetia
	( 5.000
	Cei mai în cantoanele de limbă franceză şi italiană, în centrele urbane Geneva, Neuchatel, Lusanne, Basel, Fribourg, Ticino.

	
	Franta
	( 50.000
	cei mai mulţi locuiesc în Paris şi în împrejurimile capitalei 

	
	Germania
	( 300.000

(450.000 etnici germani
	Cei mai mulţi români trăiesc în landurile Bavaria, Baden-Württemberg şi Renania de Nord-Westfalia.

	
	Grecia
	( 100.000
	33.315 rezidenti permanenti

In afara de acestia exista comunitati meglene si aromane

	
	Irlanda
	 ( 35.000
	cei mai mulţi stabiliţi în regiunea Dublin.

	
	Italia
	( 1.200.000
	Cei mai mulţi locuiesc în nordul şi centrul ţării.

	
	Luxemburg
	( 500
	

	
	Macedonia
	( 20.000
	Megleno-romani si vlahi

	
	Marea Britanie
	( 100.000
	Cele mai numeroase comunităţi româneşti se găsesc în Londra şi în regiunile din nordul şi sud-vestul ţării.

	
	Olanda
	( 7.000
	

	
	Polonia
	( 400
	

	
	Portugalia
	( 40.000
	în special în Lisabona, Porto şi în provincia Algarve

	
	Serbia
	250.000
	Etnici vlahi

	
	Slovacia
	( 2.500
	Slovaci originari din Romania

Un număr însemnat de români sunt în jurul oraşelor Bratislava, Nitra şi Trnava.

	
	Spania
	( 800.000
	comunităţi româneşti numeroase s-au creat în zona Madridului, la Castellon, Toledo, Roqueta del Mar, Valencia sau Barcelona.

	
	Tarile Baltice
	( 1350
	

	
	Tarile Nordice
	( 15.000
	În Suedia au rezidenţă permanentă circa 2.500

În Norvegia sunt circa 5.500 de români

În Finlanda, numărul cetăţenilor români nu depăşeşte 1.000 de personae

În Danemarca trăiesc aproximativ 6.000 de român

	
	Ucraina
	410.000
	Etnici romani

	
	Ungaria
	( 10.200
	Fara a include etinicii maghiari  proveniti din Transilvania


Sursa: MAE, DPRRP
Emigraţia din Ungaria (1 ianuarie referinţa la anii menţionaţi)
	Ţări 
	1971
	1981
	1991
	2002
	2006

	Austria 
	2 691 

 
	2 526
	10 556
	13 1041
	16 763

	Danemarca 
	204  
	212
	294
	445
	624

	Finlanda
	-
	81   
	308
	708
	687

	Franţa
	
	
	2 736
	2 9612
	

	Germania 
	18 151    
	20 144
	31 627
	55 978
	49 472

	Italia
	
	
	
	3 186
	4 051

	Luxemburg
	
	35  
	56
	143
	

	Olanda
	1 065  
	840
	1 037
	1 719
	2 271

	Norvegia
	
	
	
	308 
	395

	Portugalia
	
	
	
	134
	

	Suedia
	31    

 
	80
	205
	4636
	2 349

	Elveţia
	11 561    
	6 213
	4 722
	3 646
	3 833

	Regatul Britanic
	
	
	
	7 133
	5 157

	
	
	
	
	
	


Eurostat data for 2002; Data of 2000, Data of 2001, 4Eurostat 2002, Eurostat data for 2000, Eurostat data for 2003

Source: Council of Europe (2003) http://www.coe.int/t/e/social_cohesion/population/demographic_year_book/;  2006 data: EU online data source on population by citizenship; own calculations by countries http://epp.eurostat.ec.europa.eu/portal/page?_pageid=1996,45323734&_dad=portal&_schema=PORTAL&screen=welcomeref&open=/popula/mi

gr/migr_stock&language=en&product=EU_MASTER_population&root=EU_MASTER_population&scrollto=0.

UNGARIA – distribuţia permiselor de muncă după nivelul de educaţie şi ţările de origine 2003 (%) 

	
	Şcoală primară
	Şc.Profesională 
	Şcoală secundară
	Colegiu - Univ
	Neprecizat
	Total
	Nr. persoane

	România
	64.9  
	19.0
	9.9
	4.7
	1.5
	100
	27609

	Ucraina
	66.3 
	16.9
	11.4
	5.3
	0.2
	100
	7621

	Slovacia
	38.7 
	28.1
	26.4
	6.8
	0.0
	100
	5686

	Ex-Iugoslavia
	25.2  
	21.3
	23.4
	18.8
	11.3
	100
	937

	Polonia
	20.6  
	43.9
	15.1
	20.1
	0.3
	100
	344

	Asiatici
	21.9  
	41.9
	12.8
	23.0
	0.4
	100
	2667

	EU-15
	3.5  
	8.5
	20.1
	67.4
	0.6
	100
	2200

	Total
	54.1  
	20.7
	13.2
	10.9
	1.2
	100
	48651


Sursa: Autoritatea Naţională pentru Angajare (Ungaria)

Evoluţia intenţiilor privind emigrarea EU 10-2, 1995–2005 (%)

	
	1995 (% foarte decişi) 
	1995 
	2001–2002 (%)
	2005 (%)

	Ungaria
	3.2 
	0.7
	1.3 
	3.0

	R. Cehă
	3.9  
	0.7
	1.7 
	1.4

	Slovenia
	3.9 
	0.9
	1.5
	4.1

	Lituania
	3.4 
	0.8
	3.2
	9.6

	Polonia
	9.6 
	1.3
	2.5
	9.9

	Slovacia
	10.2 
	1.3
	3.3
	5.4

	Letonia
	4.9 
	13.1
	
	

	Estonia
	2.8 
	9.7
	
	

	Cipru
	2.9 
	4.2
	
	

	Malta
	0.4 
	8.0
	
	

	Bulgaria
	12.8 
	1.6
	7.3
	

	România
	3.8
	
	
	


Sursa: ISSP 1995 şi Eurobarometrul 2001-2002 şi 2005, publicate de Fouarge and Ester (2007)

